በዚህ ደማቅ ዝግጅት ላይ የኢትዮጵያ ቤ/ክ ታሪክና ቅርስ ተመራማሪ፣ ደራሲና ጦማሪ (Blogger) ዲ/ን ዳንኤል ክብረት ባቀረበው ንግግር፣ የማንነታችንና የአንድነታችን ኅብረ ቀለማት መገለጫ የኾኑት ቋንቋዎቻችን፣ የሙዚቃ መሳሪያዎቻችንና ስልቶቻችን፣ ታሪኮቻችን፣ ቅርሶቻችን ዛሬ ዛሬ ‹‹የእኛና የእናንተ›› የሚል የልዩነት ግምብን የገነባንባቸው፣ የልዩነት መስመር ያሰመርንባቸውና የፍርሃትና የጥላቻ ዘር የዘራንባቸው አደገኛ ማሳዎች ኾነውብናል በማለት ነበር የገለጸው። በእርግጥም ልዩነታችን የውበታችን መገለጫ፣ የአንድነታችን ውብ ኅብረ-ቀለማት አድርገን ከመውሰድ ይልቅ ማለቂያ የሌለው በሚመስል ሙግት ... ያለፈው ታሪካችን ላይ ተቸክለን ወደፊት የመራመዱ ነገር ለብዙዎቻችን ጭንቅ ሆኖብናል።
